
[bookmark: _GoBack]Ogres novada pašvaldības saistošo noteikumu Nr.16/2026 “Par izglītojamo braukšanas maksas atvieglojumiem, izdevumu kompensāciju un pārvadājumu kārtību Ogres novadā” paskaidrojuma raksts

	Paskaidrojuma raksta sadaļa
	Norādāmā informācija

	1. Mērķis un nepieciešamības pamatojums
	Ir sagatavots Ogres novada pašvaldības (turpmāk – pašvaldība) saistošo noteikumu “Par izglītojamo braukšanas maksas atvieglojumiem, izdevumu kompensāciju un pārvadājumu kārtību Ogres novadā” (turpmāk – Noteikumi) projekts un paskaidrojuma raksts.
Ogres novada domes 2024. gada 30. maija saistošie noteikumi Nr. 18/2024 "Par braukšanas maksas atvieglojumu izglītojamajiem Ogres novadā" nosaka braukšanas maksas atvieglojumu Ogres novada administratīvajā teritorijā esošu vispārējās pamata un vidējās izglītības iestāžu vispārējās pamata un vidējās izglītības programmu izglītojamiem, kuri dzīvesvietu deklarējuši Ogres novada administratīvajā teritorijā un kārtību, kādā šis atvieglojums tiek piešķirts.
Līdztekus sabiedriskajam transportam Ogres novadā tiek nodrošināti arī pašvaldības organizēti skolēnu pārvadājumi, tomēr šo pārvadājumu organizācijai vēl nav noteikts vienots pašvaldības līmeņa tiesiskais ietvars. Katrs skolēnu pārvadājumu sistēmas dalībnieks - izglītojamo vecāki, izglītojamie, pārvadājumu plānotāji un nodrošinātāji - darbojas tikai valsts līmeņa tiesiskā regulējuma ietvaros, kas rada būtiskus riskus līdzīgai izpratnei un praksei pakalpojuma sniegšanā. Ir nepieciešams vienots regulējums, lai visā pašvaldības novada teritorijā skolēni līdzīgā situācijā saņemtu līdzīgus izglītojamo pārvadājumu pakalpojumus. Šobrīd nav tiesiskā ietvara arī izglītojamo likumisko pārstāvju vai to pilnvarotu pārstāvju līdzdalībai izglītojamo pārvadājumu nodrošināšanā gadījumos, kad šāda iesaiste būtu saimnieciski pamatota.
Vienots regulējums palīdzēs definēt vienotu izglītojamo pārvadājumu kvalitāti visā Ogres novada administratīvajā teritorijā, veicinās saimnieciski pamatotu lēmumu pieņemšanu izglītojamo transporta nodrošināšanā, veidos skaidrāku ietvaru pašvaldības lēmumiem par optimālāku sabiedriskā transporta darba organizāciju.

	2. Fiskālā ietekme uz pašvaldības budžetu
	Noteikumi radīs abpusēju ietekmi uz pašvaldības budžetu - gan izmaksu palielinājumu gadījumos, kad Noteikumos minēto kritēriju dēļ jāpalielina pieturu un maršrutu skaits, gan izmaksu samazinājumu gadījumos, kad tiks novērsta maršrutu dublēšanās, slēgti līgumi par izglītojamo likumisko pārstāvju vai to pilnvarotu pārstāvju līdzdalību izglītojamo pārvadājumu nodrošināšanā. Paredzams, ka kopējais rezultāts būs izmaksu samazināšanās, jo ieguvums no dublējošu maršrutu skaita samazināšanas ir ar lielāko finansiālo ietekmi. Fiskālās ietekmes mērogu šobrīd nav iespējams aplēst, jo nav ticamu vai viegli izgūstamu datu par braucienu skaitu no katras pieturas un katrā maršrutā.
Noteikumu projekts paredz, ka braukšanas izdevumu kompensācijas par personīgā transportlīdzekļa izmantošanu apmēru aprēķina, faktiski nobraukto kilometru skaitu reizinot ar vienotu kompensācijas likmi par vienu kilometru. Komisija pirms katra mācību gada sākuma nosaka attiecīgajā mācību gadā piemērojamo likmi, ņemot vērā transportlīdzekļu vidējo degvielas patēriņu un aktuālās degvielas mazumtirdzniecības cenas. Ja izmaksas 0,15 EUR/km un pieņemot, ka 2027. gadā šādā veidā tiktu pārvadāti 10 skolēni, vidējais attālums pārvadājumam ir 15 km vienā virzienā un skolēns izglītības iestādi apmeklē 95% mācību dienu, tad prognozētās kopējās izmaksas 2027. gadā būtu 7481,25 EUR.

	3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci
	Sociālā ietekme - Noteikumu ietvars ļaus veidot skaidru, prognozējamu un saprotamu pakalpojumu novada iedzīvotājiem, kas veicinās uzticību pašvaldībai. Pašvaldības un sabiedriskā transporta pārvadājumu dublēšanās mazināšana ilgtermiņā ļaus saglabāt sabiedriskā transporta pieejamību, sevišķi lauku teritorijās, jo palielināsies sabiedriskā transporta noslodze. Dublējošos maršrutu mazināšana ļaus ietaupīt pašvaldības līdzekļus un novirzīt to efektīvu, t.sk., sociālo pakalpojumu attīstībai.
Ietekme uz vidi - dublējošos maršrutu mazināšana ļaus mazināt nobraukto kilometru skaitu un mazinās siltumnīcefekta gāzu emisiju. Efektīvas un uzticamas izglītojamo pārvadājumu sistēmas darbības rezultātā, vecāki vēl vairāk uzticēsies sabiedriskajam un pašvaldības transportam un mazinās personīgo transportlīdzekļu lietojumu, arvien mazinot siltumnīcefekta gāzu emisiju.
Ietekme uz iedzīvotāju veselību - risinājumam nav tiešas ietekmes uz izglītojamo un citu iedzīvotāju veselību. 
Ietekme uz uzņēmējdarbības vidi pašvaldības teritorijā -  kvalitatīvi pašvaldības pakalpojumi ir vēl viens arguments darbinieku piesaistei un noturēšanai pašvaldības teritorijā, kā arī nozīmīgs arguments uzņēmēju izvēlei veidot ģimenes un uzņēmumus novadā.
Ietekme uz konkurenci - risinājums palielina godīgas konkurences iespējas, jo, līdz ar precīzāku pakalpojuma definējumu, lielākā mērā iespējama ārpakalpojuma iegāde noteiktās pašvaldības administratīvās teritorijas daļās.

	4. Ietekme uz administratīvajām procedūrām un to izmaksām
	Noteikumi paredz mērķtiecīgāku pakalpojuma koordināciju pašvaldības izveidotas komisijas ietvaros, aktīvu pašvaldības Centrālās administrācijas, izglītības pārvaldes, izglītības iestāžu un pakalpojumu sniedzēju iesaisti. Noteikumi paredz iespēju veidot un lietot mūsdienīgus datus ieguves, apstrādes un ģeotelpiskās plānošanas rīkus, lai pieņemtu optimālus lēmumus par izglītojamo pārvadājumu organizāciju. Papildus izmaksas var rasties mūsdienīgu datu ieguves, apstrādes un ģeotelpiskās plānošanas rīku iegādes un lietošanas nodrošināšanai. 

	5. Ietekme uz pašvaldības funkcijām un cilvēkresursiem
	Noteikumi paredz plašāku Autoceļu uzraudzības un sabiedriskā transporta komisijas koordinējošo lomu, kā arī izglītības pārvaldes un citu iesaistīto pušu koordinētā darbībā. Skaidri noteikta komisijas kā lēmumu pieņemošās institūcijas atbildība. Nozīmīgi, ka komisijas darbā iesaistīta izglītības pārvalde un citas atbildīgās institūcijas. Papildus cilvēkresursi nepieciešami ārpakalpojuma formā, lai attīstītu un apkalpotu datus ieguves un apstrādes sistēmas un ģeotelpiskās plānošanas rīkus.

	6. Informācija par izpildes nodrošināšanu
	Noteikumu izpildes koordināciju Autoceļu uzraudzības un sabiedriskā transporta komisijas ietvaros veiks galvenokārt izglītības pārvaldes speciālisti. Līdz šim iesaistītās puses - pagastu un pārvalžu vadītāji, ārpakalpojumu sniedzēji, izglītības iestādes u. c. - turpinās aktīvu iesaisti pakalpojuma plānošanā un nodrošināšanā savas kompetences ietvaros.

	7. Prasību un izmaksu samērīgums pret ieguvumiem, ko sniedz mērķa sasniegšana
	 Noteikumi sākotnēji tiks īstenoti esošā administratīvā resursa ietvaros, papildus resursus piesaistot datus ieguves un apstrādes sistēmu un ģeotelpiskās plānošanas rīku attīstībai. Turpmākas papildus izmaksas radīsies gadījumos, kad iecerēta pakalpojuma attīstība.

	8. Izstrādes gaitā veiktās
konsultācijas ar privātpersonām un institūcijām
	Noteikumu projekta izstrādes gaitā notika konsultācijas ar izglītības iestādēm, pārvadājuma pakalpojuma nodrošinātājiem un pašvaldības speciālistiem. Noteikumu projekta saturs atspoguļo arī vajadzības, kuras vairākkārt uzsvērtas novada izglītojamo vecāku vēstulēs un pārrunās.
Saistošo noteikumu projekts un tam pievienotais paskaidrojuma raksts sabiedrības viedokļa noskaidrošanai atbilstoši Pašvaldību likuma 46. panta trešajai daļai tika publicēts pašvaldības oficiālajā tīmekļvietnē laika periodā no 2026. gada 24. jūlija līdz 7. augustam. Sabiedriskās apspriešanas laikā no privātpersonām un institūcijām tika saņemti šādi priekšlikumi/iebildumi:

	Nr.
	Noteikumu punkts vai jautājums
	Priekšlikumu vai iebildumu būtība un iesniegumu skaits
	Pašvaldības lēmums un tā pamatojums
	Noteikumos veiktās izmaiņas

	1
	1. punkts
(Vispārīgie jautājumi – deklarētās dzīvesvietas nosacījums)

	1 iesniegums
Paredzēt iespēju braukšanas maksas atvieglojumus un pārvadājumus īpašos gadījumos (uz likumiskā pārstāvja motivēta iesnieguma pamata) nodrošināt arī no izglītojamā faktiskās dzīvesvietas, ja tā objektīvu iemeslu dēļ (piemēram, vecāku šķiršanās, ievietošana audžuģimenē) atšķiras no deklarētās dzīvesvietas un abas adreses atrodas Ogres novada teritorijā. 

	Ņemts vērā.
Izglītojamā nedeklarēšana tā faktiskajā dzīvesvietā attaisnojama gadījumos, kad deklarēšana nav iespējama, nepārkāpjot bērna labākās intereses. Šādu gadījumu piemēri ir bērnu pārmaiņus dzīvošana pie abiem šķirti dzīvojošiem vecākiem, bērnu atrašanās audžuģimenē, pie aizbildņa vai citā ārpusģimenes aprūpē u.tml. Vienlaikus bērna nedeklarēšana tā faktiskajā dzīvesvietas adresē var būt saistīta ar ģimenes lēmumiem par nodokļu vai pabalstu optimizāciju, kas šo noteikumu kontekstā nav atbalstāma. Piemērojama procedūra, kas atbalsta tos retos gadījumus, kad faktiskās un deklarētās dzīvesvietas nesakritība ir pamatojama ar bērna labākajām interesēm.
	Noteikumos iekļauts 6. punkts.

	2
	2. punkts
(Vispārīgie jautājumi – pārvadājumu sistēmas veidošanas principi un attālumi)

	1 iesniegums
Papildināt noteikumus, nosakot pieļaujamo laika periodu, ko izglītojamais drīkst pavadīt ceļā attiecībā pret attālumu (km) līdz skolai. (Norādīts uz nepieņemamu situāciju maršrutā Turkalne–Ogre, kur 7,5 km attālumu līdz Ogres Centra pamatskolai autobuss mēro 1 stundu un 13 minūtes (plkst. 6.32–7.45), kas rada nepamatoti ilgu ceļā pavadīto laiku.)
	Ņemts vērā daļēji.
Ministru kabineta 21.11.2023. pieņemtajā informatīvajā ziņojumā “Kompleksi risinājumi augstvērtīgai izglītības nodrošināšanai vispārējā pamata un vidējā izglītībā” norādītie mērķa rādītāji laikam ceļā uz izglītības iestādi 1. - 6. klašu skolēniem ir līdz 40 minūtēm, un 7. - 12. klašu skolēniem līdz 60 minūtēm. Šie mērķa rādītāji nav saistoši. Iesniedzēja priekšlikums tiek ņemts vērā daļēji, saistošajos noteikumos minēto maksimālo laiku ceļā nosakot par mērķa rādītāju. 
	Noteikumos iekļauts 31. punkts ar apakšpunktiem.


	3
	3.nodaļa
(Pašvaldības organizēto pārvadājumu nodrošināšanas kārtība)

	Birzgales pagasta iedzīvotāju ierosinājums (1 kolektīvs iesniegums, 166 paraksti)
Izvērtēt skolēnu autobusa maršruta Birzgale–Ķegums nepieciešamību un atteikties no tā, jo tas dublē Birzgales pamatskolas autobusu un veicina skolēnu aizplūšanu, tā vietā novirzot līdzekļus vietējās skolas stiprināšanai un apsverot maršruta Gāguļi–Birzgale izveidi, lai novērstu bērnu aizplūšanu uz Valles skolu. 

	Pieņemts zināšanai.
Vēstulē apskatīti Noteikumu projekta piemērošanas gadījumi. Noteikumu projekts paredz Komisijas pienākumu vērtēt esošos izglītojamo pārvadājumu maršrutus, definējot kritērijus maršrutu izveidei. Noteikumu projekts arī paredz iespēju nodrošināt izglītojamo pārvadājumus ārpus Ogres novada administratīvās teritorijas. Iesniegumā norādīto faktisko apstākļu izvērtēšanu veiks Komisija.
	Noteikumos izmaiņas nav nepieciešamas.

	28. punkts
(Pašvaldības organizētie pārvadājumi – maršruti un kustības saraksti)

	2 iesniegumi
1.Nodrošināt pašvaldības autobusu darbdienu rītos no Ogres autoostas uz Lielvārdes vidusskolu, jo esošais sabiedriskā transporta savienojums (vilciens) nenodrošina savlaicīgu un ērtu nokļūšanu uz stundu sākumu plkst. 8.10 (liels attālums no stacijas līdz skolai ar kājām un nesakrītoši vietējo autobusu pārsēšanās laiki). 

2. Maršruta Ogre–Turkalne pielāgošana: Pārcelt pēcpusdienas reisu (plkst. 13.30 no Mūzikas skolas) uz agrāku laiku mazāko klašu skolēniem, kā arī nodrošināt, ka saraksts netiek pielāgots tikai Tīnūžu skolai, bet arī Ogres skolēniem.

	Pieņemts zināšanai.
Vēstulē apskatīti Noteikumu projekta piemērošanas gadījumi. Noteikumu projekts paredz Komisijas pienākumu vērtēt esošos izglītojamo pārvadājumu maršrutus. Iesniegumā norādīto faktisko apstākļu izvērtēšanu veiks Komisija.
	Noteikumos izmaiņas nav nepieciešamas.

	5
	23. punkts
(Braukšanas maksas atvieglojumu anulēšana un reģistra izmaiņas)

	1 iesniegums
Novērst tehnisko kļūdu 23. punktā – precizēt atsauci uz "13. apakšpunktā noteikto termiņu", jo noteikumu projekta 13. apakšpunktā termiņš nav minēts (informēšana par apstākļu maiņu ir ietverta citā punktā/apakšpunktā).

	Ņemts vērā.
	Precizēts Noteikumu 24. punkts.

	6
	25. punkts
(Pašvaldības organizētie pārvadājumi)

	2 iesniegumi
Pārskatīt un paplašināt nosacījumus interešu un profesionālās ievirzes izglītības pieejamībai, kombinējot pašvaldības pārvadājumus ar sabiedriskā transporta atvieglojumiem vai paredzot (daļēju) sabiedriskā transporta izdevumu kompensāciju gadījumos, kad pašvaldības pārvadājumu maršruti un laiki nesakrīt ar nodarbībām. 

	Ņemts vērā daļēji.
Lai būtiski nepalielinātu pašvaldības izdevumus skolēnu pārvadāšanai, saistošo noteikumu projektā nav paredzēts kā vispārēju principu ieviest ceļa uz profesionālās ievirzes izglītības iestādēm un interešu izglītības programmu īstenošanas vietām kompensēšana. Paredzēts izņēmums gadījumiem, kad uz profesionālās ievirzes izglītības iestādēm un interešu izglītības programmu īstenošanas vietām nekursē sabiedriskais transports, - šādos gadījumos Komisija var lemt par izglītojamo pārvadājumu nodrošināšanu.  
	Noteikumos iekļauts 29. punkts un izslēgts 30. punkts. 

	7
	29. punkts (Pašvaldības organizētā transporta izmantošana interešu un profesionālās ievirzes izglītībai) 
	1 iesniegums 
Papildināt noteikumu punktu ar nosacījumu, ka pašvaldības organizēto transportu nokļūšanai uz profesionālās ievirzes vai interešu izglītības nodarbībām var izmantot ne tikai no dzīvesvietas, bet arī tieši no vispārējās izglītības iestādes, kurā skolēns mācās. 
	Ņemts vērā.

	Noteikumos iekļauts 29. punkts un izslēgts 30. punkts.




Domes priekšsēdētājs                                 				           		A. Krauja

